Žaloba podaná 27. mája 2021 – CNH Industrial/EUIPO (SOILXPLORER)
(vec T-300/21)
Jazyk konania: angličtina
Účastníci konania
Žalobkyňa: CNH Industrial NV (Amsterdam, Holandsko) (v zastúpení: L. Axel Karnøe Søndergaard, advokát)
Žalovaný: Úrad Európskej únie pre duševné vlastníctvo (EUIPO)
Údaje týkajúce sa konania pred EUIPO
Dotknutá sporná ochranná známka: prihláška slovnej ochrannej známky Európskej únie SOILXPLORER – prihláška č. 18 217 454
Napadnuté rozhodnutie: rozhodnutie piateho odvolacieho senátu EUIPO z 26. marca 2021 vo veci R 386/2021-5
Návrhy
Žalobkyňa navrhuje, aby Všeobecný súd:
zrušil napadnuté rozhodnutie v celom rozsahu a povolil uverejnenie ochrannej známky na účely podania námietky pre všetky prihlásené tovary, alebo vrátil vec EUIPO, aby prijal zodpovedajúce opatrenia,
uložil EUIPO povinnosť nahradiť trovy konania žalobkyne.
Uvádzané žalobné dôvody
porušenie článku 7 ods. 1 písm. c) nariadenia Európskeho parlamentu a Rady (EÚ) 2017/1001 tým, že prihlasovanej ochrannej známke sa prisúdil nesprávny význam a nezapísala sa,
porušenie článku 7 ods. 1 písm. c) nariadenia Európskeho parlamentu a Rady (EÚ) 2017/1001 nesprávnym posúdením opisného charakteru ochrannej známky,
porušenie článku 7 ods. 1 písm. b) nariadenia Európskeho parlamentu a Rady (EÚ) 2017/1001 nesprávnym posúdením rozlišovacej spôsobilosti ochrannej známky.
____________